In nomine Domini, anno ab incarnatione Domini nostri Jhesu Christi, M°LX°VIII°, ego G[alterus], Dei gratia Lingonensis episcopus, tam futuris quam presentibus notum facere decrevi Audonem, fratrem domini Magneii, Ugonis scilicet, se ipsum domui sancti hospitalis Jerosolimitani in nostra presentia reddidisse, certum non desit omnibus, domum suam de Cremolex, sicut aggeribus circumscripta est, cum molendino quod in capite ville situm est, et mansum ipsius cum omni tenore, pro redemptione anime sue, fratribus predicte hospitalis libere et absolute, cum hec omnia proprium sint alodium, dedisse. Cum his etenim eisdem fratribus, Lanbertum, villicum suum, et Petrum fratrem ejus, cum eorumdem possessionibus, novem denariis exceptis, et vini sextario dimidio excluso, que annuatim reddere Lambertus solebat prefatus, et [Rica]rdum, servientem suum, Jordanum vero et quicquid horum uterque possidet, mansum itaque Petri..... sancto Benigno Divionensis ecclesie X et octo denarii, in Omnium sanctorum festivitate, die videlicet sequenti, redduntur, cum novem denariis quos pro ocha que infra villam eamdem est prenominatus miles, singulis annis, die prima omnium sanctorum solempnitate proacta recipit, cum X et VIII denariis quos Ricardus predictus et Jordanus, cognatus suus, die eadem eidem Audoni debent, remoto cujuslibet contradictionis obstaculo, dedit. Hujus itaque doni et confirmationis testes sunt: Johannes, Divionensis decanus; Arnaudus Cannei decanus: Constantius frater ejus, Orgeoli capellanus; et W., ejusdem ville dominus; Haymo Rufus, Humbertus de Porta, Petrus prepositus, Guido sacerdos, Johannes presbiter, Lambertus villicus, et ceteri quamplurimi. Hoc factum est, Rainiero Flandrense bajulationem hospitalis in episcopatu nostro obtinente.